Sophie Løhde (V), 2010-05-04:
At personer, der har forsøgt selvmord, eller som er selvmordstruede, skal have hurtig og intensiv psykiatrisk hjælp, er der vist ingen partier her i Folketinget som kan være uenige i.
Men når jeg så alligevel vil bruge ganske kort tid på at kommentere det her beslutningsforslag, er det i bund og grund, fordi vi har at gøre med et emne, som simpelt hen er alt for alvorligt til, at man, som visse oppositionspartier gør, bare kan love guld og grønne skove uden at gøre sig den anstrengelse at afsætte så meget som en eneste krone.
Det gør man fra oppositionens side i dag, og det er jo i øvrigt ikke længe siden, at vi sidst behandlede et identisk forslag fra Socialistisk Folkeparti, hvor der ligesom i dag – sørgeligt nok – heller ikke var afsat så meget som en eneste krone.
Det mener jeg ganske enkelt er dybt useriøst, i hvert fald hvis man tænker på, hvad vi rent faktisk diskuterer.
Men ud over den manglende økonomiske ansvarlighed fra oppositionspartierne eller fra visse dele af dem, må jeg hellere sige, hæfter jeg mig desuden ved én stor faglig svaghed ved forslaget, som ministeren også var inde på i sin tale, nemlig at det med en behandlingsret inden for 48 timer ifølge Sundhedsstyrelsen rent faktisk vil kunne tilskynde nogle sårbare unge til at forsøge selvmord alene for at få behandling, en faglig bekymring for forslaget, som i øvrigt ikke burde være forslagsstillerne ubekendt, eftersom det var en del af de ting, vi også drøftede meget tæt, da vi havde satspuljeforhandlingerne sidste år, hvor vi også sad og drøftede, hvad det var for nogle initiativer der skulle iværksættes.
Men den faglige bekymring, som Sundhedsstyrelsen er kommet med, og som vi dermed alle sammen burde have viden om, synes jeg ærlig talt vi skal tage dybt alvorligt, også selv om det måske kan være svært at forstå for nogle, og at der dermed er nogle, der synes, at vi skal betvivle den sundhedsfaglige vurdering fra Sundhedsstyrelsen.
Jeg vil ikke bruge tid på at nævne alle de mange forskellige initiativer, som vi i satspuljekredsen i enighed har besluttet at iværksætte i forhold til personer, der har forsøgt selvmord, eller som er selvmordstruede, og som er initiativer, der i øvrigt enten er i fuld gang med at blive implementeret eller vil blive det inden for ganske kort tid, men jeg er da i øvrigt meget spændt på, om årsagen til, at Socialdemokraterne ikke er medforslagsstillere bag forslaget her i dag, er, at de også tager de faglige bekymringer for forslaget alvorligt, om det er, fordi de mener, at vi rent faktisk – i øvrigt i enighed – har iværksat en række gode initiativer i regi af satspuljen, som vi nu skal afvente virkningerne af, eller om det er, fordi de også synes, det er en anelse pinligt, at deres nyforlovede i Socialistisk Folkeparti nu igen fremsætter ufinansierede forslag som en anden dækningsløs check.
Det kan selvfølgelig være en kombination af alle tre dele, og det formoder jeg at den socialdemokratiske ordfører vil redegøre for om lidt, når det bliver hendes tur, men vi kan i Venstre i hvert fald meddele, at vi ikke kan støtte forslaget, som for det første ikke engang Sundhedsstyrelsen har givet faglig opbakning til, og fordi vi for det andet ikke ønsker at støtte et forslag, som er en stor omgang ufinansierede løfter.